Lars Aagaard (M), 2023-05-23:
Tak, hr. formand.
Tak til alle ordførerne for debatten.
Vi må lige have talerstolen tilpasset, så den passer til ministerens ringe højde.
Regeringen vil nå de fastsatte klima- og energipolitiske mål.
Vi vil nå 2025-målet.
Vi har peget på øgning af fortrængningskravet, et krav, der sidst blev hævet i transportaftalen med opbakning fra Enhedslisten, Radikale og SF.
Jeg lavede et lille forsøg, da jeg sad og lyttede til talen, og derfor bliver jeg nødt til at komme med en disclaimer, for ministeren har prøvet at regne procentregning selv og ikke fået det verificeret af sit ministerium.
Så det kan jo være, at jeg har regnet lidt galt, men alligevel – det er ikke decimalerne, der tæller her – vil jeg sige: Min hovedregning siger mig, at vi har nået 98,5 pct. af 2025-målet.
Det, vi diskuterer nu, er de sidste 1,5 pct. i at nå det.
Hvorfor siger jeg det?
Jo, for det er alligevel fantastisk, at det, diskussionen i dag – i hvert fald noget af den – har handlet om, er, hvordan vi når målet, med hvilket virkemiddel, og målet er inden for rækkevidde, og regeringen vil nå det
Det er jo ret fantastisk.
Jeg hører ønsket om flere ambitioner, men meget få konkrete forslag til politik, der har reel CO 2 -effekt.
Enhedslisten peger bl.a. på nogle forslag fra en række miljøorganisationer til, hvordan vi kunne nå et 54-procentsmål i stedet for et 50-procentsmål.
Og jeg skal ikke gøre det, der står i det forslag, til Enhedslistens politik, men jeg vil måske bare sådan som almindelig folkeoplysning lige nævne nogle af konsekvenserne af det, der står der.
Det er f.eks., at vi skal gennemføre en politik, der reducerer, i forhold til fremtidige behov for personbiler, antallet af personbiler i Danmark med 680.000 biler.
680.000 biler – det er immer væk en slat biler.
Der er et forslag om, at vi skal forbyde salg af nye biler med forbrændingsmotorer i 2025.
Det har vi haft en debat om i Folketingssalen; det er ikke muligt lovgivningsmæssigt at gøre det, så der er forslag, der simpelt hen ikke lovligt kan gennemføres.
Der indgår en markant øgning af diesel- og benzinafgifterne – og jeg kunne blive ved.
Se, alle forslagene ville ganske rigtigt have CO 2 -effekt, men regeringen er sådan indrettet, at vi bakker op om klimaloven – hele klimaloven – og det vil også sige de balancerende hensyn.
Og det er dem, vi skal huske, for hvis vi kun laver klimapolitik med den hårde hånd, hvor det er krav, forbud og afgifter, men vi ikke har den kærlige hånd med, der gør, at vi også tager hånd om de mennesker, hvis livsvilkår bliver ændret, når vi fører klimapolitik, på en god måde, så er det min angst, at vi kommer til at skabe modstand og ikke opbakning.
Jeg har været enormt glad for at lytte til debatten.
Det er første gang, jeg som minister har været i en debat som den her.
Det her er jo en slags fokusgruppe for sammensætningen af den danske befolkning, og der har været mange forskellige perspektiver, og de er alle sammen relevante at lytte til.
Jeg glæder mig først og fremmest over – og hr. Stinus Lindgreen spurgte til det – at vi i Danmark har en politisk debat, hvor vi graver grøfter, og så har vi en anden politisk debat, hvor vi laver resultater sammen, og min oplevelse er, at begge årer skal være i politik, men at ønsket om at finde løsninger sammen alligevel er den stærkeste åre, og det glæder jeg mig til at fortsætte med.
Importen af fossil energi fra Rusland er gået ned, men Europa importerer stadig væk meget, meget store mængder fossil energi.
En væsentlig del af svaret på det er udbygningen med vedvarende energi.
Der kan Danmark noget særligt.
Jeg håber, vi snart kan have en aftale om yderligere havvindenergi – det ser jeg frem til.
Danmark kan noget særligt der, og det skal vi forfølge.